Марко Ганчев
Дипломатическо куфарче

chitanka.info

Да бъдем днеска интелектуалци

не е достатъчно да сме с брада,

а трябва куфарче да стиснем в палци,

тогава — стискай палци — вече да!

Какво пък толкоз — мода. Но не е ли

за модни вещи странно туй, че те

приличат на кутии за дуели,

каквато мода няма въобще?

Понеже всички гълтаме обиди,

а за дуели никой не е луд,

недалновидният човек ще види

в туй куфарче излишен атрибут.

Но не! В дуел на всичките дуели

надвива тоя век на оня век:

кожарската индустрия печели,

а кожата запазва си човек…

1987

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.